b'\n_START_ARTICLE_\nKosti-Paavo Eerolainen\n_START_SECTION_\nVapaussoturi, heimosoturi\n_START_PARAGRAPH_\nKosti-Paavo Eerolainen syntyi Artj\xc3\xa4rvell\xc3\xa4 kyl\xc3\xa4kauppiaan perheeseen 31. toukokuuta 1902. Kosti-Paavo Eerolainen noudatti is\xc3\xa4ns\xc3\xa4 toivetta ja tavoitteli ylioppilaaksi p\xc3\xa4\xc3\xa4sy\xc3\xa4. Suomen itsen\xc3\xa4isyysliikkeen murrosvuodet kuitenkin veiv\xc3\xa4t Eerolaisen mukaan poliittiseen toimintaan. Syksyll\xc3\xa4 1917 Eerolainen liittyi Lahden yhteiskoulun poikien perustamaan salaiseen j\xc3\xa4rjest\xc3\xb6\xc3\xb6n, joka kannatti Suomen itsen\xc3\xa4isyytt\xc3\xa4. Sis\xc3\xa4llissodan puhjetessa tammikuun 1918 lopulla Eerolainen pakeni punaisesta Suomesta liitty\xc3\xa4kseen valkoisen armeijan joukkoihin. Eerolainen m\xc3\xa4\xc3\xa4r\xc3\xa4ttiin Sysm\xc3\xa4n pataljoonaan, joka lyhyen koulutusjakson j\xc3\xa4lkeen l\xc3\xa4hetettiin rintamalle. H\xc3\xa4n koki tulikasteensa Kuhmoisten taistelussa ja otti osaa helmikuun lopulla k\xc3\xa4ytyyn Heinolan taisteluun, joka p\xc3\xa4\xc3\xa4ttyi valkoisten per\xc3\xa4\xc3\xa4ntymiseen. Heinolassa Eerolainen haavoittui liev\xc3\xa4sti p\xc3\xa4\xc3\xa4h\xc3\xa4n ja vietti viikon kentt\xc3\xa4sairaalassa. Eerolaisen serkku Arvid Eerola kaatui samaisessa taistelussa, mik\xc3\xa4 vaikutti Eerolaiseen syv\xc3\xa4sti; h\xc3\xa4n vannoi kostavansa serkkunsa kuoleman._NEWLINE_Sodan j\xc3\xa4lkeen Eerolainen ylennettiin alikersantiksi. H\xc3\xa4n yritti jatkaa koulua syksyll\xc3\xa4, mutta 16-vuotiaalle vapaussoturille sopeutuminen takaisin kouluel\xc3\xa4m\xc3\xa4\xc3\xa4n oli vaikeaa. Joulun 1918 j\xc3\xa4lkeen Eerolainen v\xc3\xa4\xc3\xa4rensi \xc3\xa4itins\xc3\xa4 nimiss\xc3\xa4 lupapaperin ja liittyi Pohjan Poikiin, joka oli toinen Viron vapaussotaan l\xc3\xa4hteneist\xc3\xa4 suomalaisista vapaaehtoisjoukoista. Virossa Eerolainen toimi tammi-huhtikuussa 1919 kirjurina ja otti osaa Valkin sek\xc3\xa4 Marienburgin taisteluihin. Marienburgin (nyk. Al\xc5\xabksne) kauppala sijaitsee Pohjois-Latviassa, jonka suomalaiset miehittiv\xc3\xa4t helmikuun 1919 lopulla._NEWLINE_Syksyll\xc3\xa4 1919 Eerolainen yritti j\xc3\xa4lleen palata koulunpenkille, mutta sotakokemusten j\xc3\xa4lkeen koulunk\xc3\xa4ynnist\xc3\xa4 ei tullut mit\xc3\xa4\xc3\xa4n. Sotakokemukset muokkasivat nuoren Eerolaisen maailmankuvan jyrk\xc3\xa4n kaksijakoiseksi: oli hyvi\xc3\xa4 eli valkoisia, ja pahoja eli punaisia. Kalastuskoulun ja mets\xc3\xa4nlukut\xc3\xb6iden j\xc3\xa4lkeen Eerolainen perusti is\xc3\xa4ns\xc3\xa4 jalanj\xc3\xa4lki\xc3\xa4 seuraten kyl\xc3\xa4kaupan kotiseudulleen, avioitui ja perusti perheen. Kuitenkin Liiketoimien ja avioliiton ajauduttua kuitenkin vaikeuksiin Eerolainen muutti Helsinkiin.\n_START_SECTION_\nEtsiv\xc3\xa4n Keskuspoliisin etsiv\xc3\xa4\n_START_PARAGRAPH_\nVuonna 1927 Eerolainen haki etsiv\xc3\xa4n paikkaa Etsiv\xc3\xa4st\xc3\xa4 Keskuspoliisista, jonka p\xc3\xa4\xc3\xa4llikk\xc3\xb6 Esko Riekki vakuuttui Eerolaisen monipuolisuudesta ja- taitoisuudesta. Eerolainen valittiin etsiv\xc3\xa4n toimeen entisen\xc3\xa4 vapaus- ja heimosoturina, olivathan asevelisuhteet ehtonakin teht\xc3\xa4v\xc3\xa4\xc3\xa4n p\xc3\xa4\xc3\xa4syyn. Eerolainen p\xc3\xa4\xc3\xa4si koeajalle EK:n Vaasan alaosastoon. EK:n teht\xc3\xa4v\xc3\xa4n\xc3\xa4 oli l\xc3\xa4hinn\xc3\xa4 porvarillisen demokratian kaatamista tavoitelleen maanalaisen Suomen Kommunistisen Puolueen toiminnan seuraaminen ja valvonta, mik\xc3\xa4 sopi Eerolaiselle erinomaisesti. H\xc3\xa4n sai kiitosta SKP:n j\xc3\xa4rjest\xc3\xb6miesten, etappien ja propagandamonistamoiden paljastajana, ja valittiin vakituiseen virkaan._NEWLINE_Eerolainen tuli tunnetuksi Etel\xc3\xa4-Pohjanmaan kommunistien keskuudessa mustana ohranana. Kommunistinuorukaiset h\xc3\xa4rn\xc3\xa4siv\xc3\xa4t EK:n etsivi\xc3\xa4 ja kerran Eerolainenkin joutui pahoinpidellyksi saadessaan nyrkin silm\xc3\xa4\xc3\xa4ns\xc3\xa4. Eerolainen teki tapauksesta oikeusjutun, joka saikin paikallisesti lehdist\xc3\xb6ss\xc3\xa4 huomiota, jota Riekin EK ei tosin halunnut. Keskustan puolueet suhtautuivat varauksella EK:n saamaan kovaan maineeseen, mit\xc3\xa4 Eerolainen ei lainkaan ymm\xc3\xa4rt\xc3\xa4nyt. Eerolaisen mielest\xc3\xa4 EK:sta tuli olla ylpe\xc3\xa4, koska se toimi aktiivisesti maanpettureita vastaan, h\xc3\xa4n vaati vastaamista kovalla kovaan. Vaasan seudun tilanne kiristyikin Eerolaisen kohdalla niin, ett\xc3\xa4 1929 h\xc3\xa4nen oli l\xc3\xa4hdett\xc3\xa4v\xc3\xa4 Helsinkiin poliisikouluun. My\xc3\xb6hemmin Eerolainen j\xc3\xa4ikin hoitamaan EK:n virkamiehen teht\xc3\xa4vi\xc3\xa4 p\xc3\xa4\xc3\xa4kaupunkiin.\n_START_SECTION_\nLapuan liikkeen organisaattori - Aktivisti-lehden radikaali toimittaja\n_START_PARAGRAPH_\nKun kommunistien toiminta 1920-luvulla alkoi saada radikaalimpia toimintamuotoja, marras\xe2\x80\x93joulukuussa 1930 syntyi kommunisminvastainen kansanliike, Lapuan liike, jonka palvelukseen Eerolainen asettui huolimatta EK:n etsiv\xc3\xa4nvirastaan. Eerolainen avusti EK:n tiedoillaan lapualaisia kaikin voimin. Sittemmin Eerolainen osallistui kahteentoista kyyditykseen eli muilutukseen sek\xc3\xa4 l\xc3\xa4hes kaikkiin lapualaislevottomuuksiin._NEWLINE_Eerolaisella oli er\xc3\xa4\xc3\xa4nlainen osuus jo Vaasan mellakassa ja siihen yhdistyneess\xc3\xa4 kommunistikansanedustajan Asser Salon muilutuksessa 4. kes\xc3\xa4kuuta 1930. Tunnetuin Eerolaisen toteuttama muilutus oli kommunistikansanedustajien Eino Pekkalan ja Jalmari R\xc3\xb6tk\xc3\xb6n kaappaus S\xc3\xa4\xc3\xa4tytalosta kesken perustuslakivaliokunnan istunnon 7. hein\xc3\xa4kuuta 1930. Eerolainen kyydityksen yhdess\xc3\xa4 yst\xc3\xa4v\xc3\xa4ns\xc3\xa4, aatetoverinsa luutnantti Artturi Vuorimaan kanssa. Kaappaus onnistui Eerolaisen esitetty\xc3\xa4 EK:n virkamerkkins\xc3\xa4, vaikka Eerolainen oli pyyt\xc3\xa4nyt eron EK:n teht\xc3\xa4vist\xc3\xa4\xc3\xa4n Riekilt\xc3\xa4 juuri ennen R\xc3\xb6tk\xc3\xb6-Pekkala-sieppausta. Entinen lain puolustaja ja -valvoja valitsi n\xc3\xa4in ollen laittomuuksien tien._NEWLINE_Kuuman kes\xc3\xa4n 1930 muilutuskauden j\xc3\xa4lkeen Eerolainen sai ty\xc3\xb6- ja turvapaikan Aktivisti-lehdess\xc3\xa4. Kes\xc3\xa4ll\xc3\xa4 1930 Eerolainen oli ty\xc3\xb6skennellyt Kosolan kansliassa Lapualla. Tosin loka-marraskuun Eerolainen istui muiluttajien joukkoilmoittautumisen j\xc3\xa4lkeen tutkintovankeudessa Katajanokan vankilassa. Vankeudesta palattuaan Eerolainen jatkoi toimittajana Aktivisti-lehdess\xc3\xa4 ja muokkasi sen Lapuan Liikkeen radikaalisiiven \xc3\xa4\xc3\xa4nenkannattajaksi. Eerolaisen mielest\xc3\xa4 Suomi oli luotu lakeja varten eik\xc3\xa4 lait Suomea varten. Eerolainen oli my\xc3\xb6s kiinnostunut Italian fasistien historiasta ja Mussolinista, joka korosti rohkeuden olevan parempi vaihtoehto kuin alistuminen. Aktivisti-lehti julisti Eerolaisen tunnuslausetta_NEWLINE_\xc2\xbbParempi kulkea laittomuuksien kautta laillisuuteen, kuin laillisuuden kautta laittomuuteen\xc2\xbb _NEWLINE_Eerolaisen motosta tulikin sittemmin yksi Lapuan Liikkeen tunnetuimmista iskulauseista. Laillisuusmiehet kauhistuivat Eerolaisen jyrkist\xc3\xa4 kirjoituksista Aktivistissa._NEWLINE_Osittain Eerolaisen persoonan vaikutuksesta ymp\xc3\xa4ri Suomea syntyi koululaisten Sinimusta-kerhoja, jotka ihailivat Eerolaisen rohkeutta ja suoraa toimintaa. Pian n\xc3\xa4m\xc3\xa4 Sinimusta-kerhot organisointiin Lapualta johdetuksi Sinimustat-j\xc3\xa4rjest\xc3\xb6ksi._NEWLINE_Kohu syntyi maaliskuun 1931 presidentinvaalien aikaan. Vaaleissa vastakkain olivat Lapuan Liikkeen tukema Kansallisen Kokoomuksen Pehr Evind Svinhufvud ja Kansallisen Edistyspuolueen laillisuusmies K. J. St\xc3\xa5hlberg. Helmikuussa Aktivistissa julkaistiin Eerolaisen kirjoittama artikkeli "Laukauksia", jossa pyydettiin muistamaan sellaisia sankareita kuin Eugen Schauman ja Bobi Siv\xc3\xa9n. Lehden kanteen Eerolainen oli asettanut Mannerheimin kuvan ja sen alle tekstin "Historia toistuu aina". T\xc3\xa4m\xc3\xa4 ymm\xc3\xa4rrettiin kehotukseksi ampua K. J. St\xc3\xa5hlberg, jos vaalin tulos p\xc3\xa4\xc3\xa4tyisi Svinhufvudin tappioon. Aktivisti lakkautettiin ja Eerolainen sai kymmenen kuukauden kuritushuonetuomion entisten kahden vuoden ja kahdeksan kuukauden lis\xc3\xa4ksi. Eerolainen ei ollut mielest\xc3\xa4\xc3\xa4n tehnyt mit\xc3\xa4\xc3\xa4n v\xc3\xa4\xc3\xa4r\xc3\xa4\xc3\xa4 tai tuomittavaa, joten h\xc3\xa4n p\xc3\xa4\xc3\xa4tti muilutustuomioita paenneen yst\xc3\xa4v\xc3\xa4ns\xc3\xa4 Artturi Vuorimaan kanssa piiloutua poliisilta._NEWLINE_Vuoden 1931 lopulla Eerolainen saapui Lapuan Liikkeen vahvalle tukialueelle M\xc3\xa4nts\xc3\xa4l\xc3\xa4\xc3\xa4n. Eerolainen j\xc3\xa4rjesti levottomuuksia yhdess\xc3\xa4 Vuorimaan kanssa Kosolan pyynn\xc3\xb6st\xc3\xa4. Joulun alla Eerolainen osallistui Nummisten ja Hollolan Kukonkoivun ty\xc3\xb6v\xc3\xa4entalojen t\xc3\xa4ydelliseen h\xc3\xa4vitt\xc3\xa4miseen. Lopulta M\xc3\xa4nts\xc3\xa4l\xc3\xa4n levottomuuspes\xc3\xa4ke leimahti 27. helmikuuta, kun 400\xe2\x80\x93700 suojeluskuntalaista keskeytti Kokoomuksesta SDP:hen loikanneen kansanedustajan Mikko Erichin puhetilaisuuden M\xc3\xa4nts\xc3\xa4l\xc3\xa4n Ohkolan ty\xc3\xb6v\xc3\xa4entalolla. Karismaattinen Vuorimaa nousi kapinajoukon johtoon ja julisti M\xc3\xa4nts\xc3\xa4l\xc3\xa4n kapinan alkaneeksi. Kapinan aikana Eerolainen hoiti vallattua puhelinkeskusta._NEWLINE_Lopulta kapina kuivui kokoon ja kapinan operatiivisena p\xc3\xa4\xc3\xa4llikk\xc3\xb6n\xc3\xa4 toiminut Vuorimaakin antautui muun johdon mukana viranomaisille. Eerolainen taas p\xc3\xa4\xc3\xa4tti edelleen jatkaa pakoaan. H\xc3\xa4n j\xc3\xa4rjesti puolen vuoden ajan M\xc3\xa4nts\xc3\xa4l\xc3\xa4n alueella viel\xc3\xa4 useita eri lapualaislevottomuuksia, kuten niin sanotun S\xc3\xa4\xc3\xa4ksj\xc3\xa4rven kes\xc3\xa4kapinan. Sanomalehdet sek\xc3\xa4 muut tiedotusv\xc3\xa4lineet seurasivat Eerolaisen liikkeit\xc3\xa4 ja h\xc3\xa4nen karkumatkastaan tuli aikansa mediatapahtuma. Poliisi lupasi poikkeuksellisen suuren, 20 000 markan l\xc3\xb6yt\xc3\xb6palkkion Eerolaisesta, koska h\xc3\xa4nen ep\xc3\xa4iltiin suunnitelleen hallituksen sieppausta. Pian lapualaismielisiss\xc3\xa4 piireiss\xc3\xa4 arveltiin Eerolaisen olevan EK:n tai jopa kommunistien k\xc3\xa4tyri, koska t\xc3\xa4m\xc3\xa4 ei j\xc3\xa4\xc3\xa4nyt kiinni. Syy oli l\xc3\xa4hinn\xc3\xa4 kuitenkin se, ett\xc3\xa4 vanhana EK:n etsiv\xc3\xa4n\xc3\xa4 ja poliisina h\xc3\xa4n tunsi virkavallan toimintatavat. Lopulta Eerolainen siirtyi pirtusalakuljettajien veneell\xc3\xa4 maanpakoon Viroon._NEWLINE_Poliittisena pakolaisena Virossa Eerolainen l\xc3\xa4hinn\xc3\xa4 lep\xc3\xa4ili. H\xc3\xa4n my\xc3\xb6s muutti kasvojensa piirteit\xc3\xa4 muuttamalla suoran nen\xc3\xa4ns\xc3\xa4 ky\xc3\xb6myksi ja leuan k\xc3\xa4rjen eteenty\xc3\xb6ntyv\xc3\xa4ksi. Samoin h\xc3\xa4n v\xc3\xa4rj\xc3\xa4si tukkansa ja esiintyi eri nimill\xc3\xa4. Puolen vuoden maanpaon j\xc3\xa4lkeen Viron turvallisuuspoliisi pid\xc3\xa4tti Eerolaisen EK:n kanssa tehdyn sopimuksen nojalla. Viron puolesta taistelleena entisen\xc3\xa4 heimosoturina Eerolainen katkeroitui virolaiskohtelusta.\n_START_SECTION_\nKarhu-ravintolan vahtimestari\n_START_PARAGRAPH_\nEerolainen tuomittiin kuritushuonerangaistukseen, josta h\xc3\xa4n istui kaksi kolmannesta ja vapautui runsaan kolmen vuoden j\xc3\xa4lkeen. Eerolaisella oli viel\xc3\xa4 vapautuessaan aikomus jatkaa kommunisminvastaista toimintaansa. Karu arki, huoli jokap\xc3\xa4iv\xc3\xa4isest\xc3\xa4 leiv\xc3\xa4st\xc3\xa4 ja ty\xc3\xb6tt\xc3\xb6myys pakottivat kuitenkin radikaalit ajatukset sivummalle. Lopulta Eerolainen sai t\xc3\xb6it\xc3\xa4 Is\xc3\xa4nmaallisen Kansanliikkeen Viipurin Musta Karhu -ravintolan vahtimestarina. Eerolaisen asunto Viipurissa sijaitsi osoitteessa Torkkelinkatu 30, as. 18._NEWLINE_Eerolainen katkeroitui, koska h\xc3\xa4nt\xc3\xa4 ei pidetty en\xc3\xa4\xc3\xa4 min\xc3\xa4\xc3\xa4n erityisen\xc3\xa4 toimijana is\xc3\xa4nmaallisissa piireiss\xc3\xa4. H\xc3\xa4n pettyi Is\xc3\xa4nmaallinen Kansanliikkeen politiikkaan; IKL n\xc3\xa4ytti olevan normaali parlamentaarinen puolue muiden joukossa. Puolue ei Eerolaisen mielest\xc3\xa4 ymm\xc3\xa4rt\xc3\xa4nyt "aktiivisen taistelun t\xc3\xa4rkeytt\xc3\xa4 ja muotoja"._NEWLINE_Ty\xc3\xb6paikallaan Eerolaista syytettiin ravintola-asiakkaiden kovakouraisesta kohtalosta ja uhattiin jopa vankilalla. Eerolainen sairasteli, j\xc3\xa4tti ty\xc3\xb6ns\xc3\xa4 ja aloitti muistelmiensa kirjoittamisen. Valtiollisen poliisin etsiv\xc3\xa4 raportoi vuonna 1939 Eerolaisen olevan rauhoittunut ja sairastelun j\xc3\xa4tt\xc3\xa4neen j\xc3\xa4lkens\xc3\xa4.\n_START_SECTION_\nPaluu armeijaan\n_START_PARAGRAPH_\nRahahuolet vaivasivat Eerolaista jatkuvasti. Lopulta h\xc3\xa4n sai ty\xc3\xb6paikan lakkitehtaan kaupallisena edustajana. Eerolainen kiersi kauppamatkustajana toisen maailmansodan syttymiseen asti. T\xc3\xa4m\xc3\xa4n j\xc3\xa4lkeen Eerolainen toimi vapaaehtoisena maanpuolustustahtoa kohottaneen Maan Turva -j\xc3\xa4rjest\xc3\xb6n teht\xc3\xa4viss\xc3\xa4 kiert\xc3\xa4en reservil\xc3\xa4isten keskuudessa._NEWLINE_Talvisodan ajan Eerolainen toimi kuljetusteht\xc3\xa4viss\xc3\xa4 ja rauhan tultua h\xc3\xa4net otettiin vakinaiseen palvelukseen automestariksi. Kosti-Paavo Eerolainen yleni nopeasti alikersantista sotilasmestariksi. Jatkosodan sytytty\xc3\xa4 Eerolainen toimi rikostutkijana, yleni v\xc3\xa4nrikiksi ja lopulta luutnantiksi vuoden 1942 lopulla. Eerolaisen urakehitys oli poikkeuksellinen jo pelk\xc3\xa4st\xc3\xa4\xc3\xa4n ylenemisnopeuden takia, mutta my\xc3\xb6s siksi, ettei h\xc3\xa4n ollut koskaan k\xc3\xa4ynyt aliupseerikoulua tai upseerikoulua.\n_START_SECTION_\nSodan j\xc3\xa4lkeen maanpaossa Ruotsissa\n_START_PARAGRAPH_\nJoulukuussa 1944 Eerolainen erosi armeijan vakinaisesta palveluksesta. Ennen p\xc3\xa4\xc3\xa4t\xc3\xb6st\xc3\xa4 Eerolainen oli viett\xc3\xa4nyt kuukauden sotilassairaalassa. Eerolainen oli jonkin aikaa ty\xc3\xb6tt\xc3\xb6m\xc3\xa4n\xc3\xa4 toipilaana, kunnes p\xc3\xa4\xc3\xa4si Lappiin j\xc3\xa4lleenrakennust\xc3\xb6ihin 1945._NEWLINE_Samana vuonna Koverin leirin p\xc3\xa4\xc3\xa4llikk\xc3\xb6n\xc3\xa4 toiminut kapteeni Kartano sai lyhyen vankeustuomion virkavirheest\xc3\xa4 leirin olojen johdosta. Eerolaista ei syytetty. Syyskuussa 1945 Eerolainen katsoi kuitenkin parhaaksi paeta Ruotsiin sen j\xc3\xa4lkeen, kun Punainen Valpo oli yritt\xc3\xa4nyt kaksi kertaa pid\xc3\xa4tt\xc3\xa4\xc3\xa4 h\xc3\xa4net. Veneell\xc3\xa4 Ruotsiin paennut Eerolainen vietti maanpaossa kahdeksan vuotta toimien muun muassa mets\xc3\xa4ty\xc3\xb6miehen\xc3\xa4. H\xc3\xa4n palasi Suomeen kes\xc3\xa4ll\xc3\xa4 1953 tarkistettuaan ensin, ettei ollut etsint\xc3\xa4kuulutettu.\n_START_SECTION_\nLoppuel\xc3\xa4m\xc3\xa4\n_START_PARAGRAPH_\nSuomessa Eerolainen avioitui toisen kerran ja toimi kaupallisena edustajana loput ty\xc3\xb6vuotensa. 1960-luvulla Uusi Maailma -lehdess\xc3\xa4 julkaistiin Kosti-Paavo Eerolaisen muistelmat, joissa h\xc3\xa4n avoimesti kertoi menneisyydest\xc3\xa4\xc3\xa4n. 1960-1970-luvuilla Eerolaisen terveys heikkeni ja h\xc3\xa4n hoiti terveytt\xc3\xa4\xc3\xa4n lomailemalla perheens\xc3\xa4 kanssa usein etel\xc3\xa4ss\xc3\xa4._NEWLINE_Kosti-Paavo Eerolainen kuoli Kuusamossa 22. helmikuuta 1994 91 vuoden i\xc3\xa4ss\xc3\xa4.'